b'\n_START_ARTICLE_\nJacob Obrecht\n_START_PARAGRAPH_\nJakobas Obrechtas (ol. Jacob Obrecht; apie 1457-58 \xe2\x88\x92 1505 m. rugpj\xc5\xab\xc4\x8dio 1 d.) \xe2\x80\x93 pranc\xc5\xabz\xc5\xb3-flamand\xc5\xb3 (arba Nyderland\xc5\xb3) muzikos mokyklos, renesanso kompozitorius. Buvo vienu pirmaujan\xc4\x8di\xc5\xb3 Europos kompozitori\xc5\xb3 XV a. pabaigoje, \xc5\xa1love nusileido tik \xc5\xbdoskenui Depr\xc4\x97\n_START_SECTION_\nBiografija\n_START_PARAGRAPH_\nJokobas Obrechtas gim\xc4\x97 tikriausiai Gente apie 1457 metus. Tai sprend\xc5\xbeiama i\xc5\xa1 u\xc5\xbera\xc5\xa1o ant jo i\xc5\xa1likusio portreto, priskiriamo Hansui Memlingui. Motete Mille quingentis jis mini, kad yra Guillermus Hobrecht s\xc5\xabnus. T\xc4\x97vas identifikuotas su trimitininku, kuris dirbo gente nuo 1452 m. iki mirties 1488 m., buvo susij\xc4\x99s su Burgundijos hercogo dvaru. Sp\xc4\x97jama, kad Jakobas buvo vienintelis vaikas i\xc5\xa1 t\xc4\x97vo pirmosios santuokos su Lijsbette Gheeraerts, kuri mir\xc4\x97 1460 m. Nieko ne\xc5\xbeinoma apie Obrechto mokslus. gali b\xc5\xabti, kad jis mok\xc4\x97si tapti trimitinku, kaip jo t\xc4\x97vas. Tikriausiai gal\xc4\x97jo tur\xc4\x97ti ry\xc5\xa1iu su kompozitoriumi Antoine Busnoys, kurio muzika tikriausiai paveik\xc4\x97 Obrechto ankstyvuosius k\xc5\xabrinius._NEWLINE_1480-84 m. Obrechtas dirbo kapelmeisteriu Bergene prie Zomo \xc5\xa0v. Gertr\xc5\xabdos ba\xc5\xbeny\xc4\x8dioje. \xc5\xa0iam laikotarpiui priskiriamos pirmosios jo kompozicijos. 1484 m. jis Tinktorio jau minimas vienu \xc5\xbeymiausi\xc5\xb3 kompozitori\xc5\xb3, lyginamas su John Dunstable, Guillaume Dufay ir \xc5\xbeymiais kitais kompozitoriais. 1484 m. Obrechtas tapo Kambr\xc4\x97 katedros berniuk\xc5\xb3 choro vadovu. Ta\xc4\x8diau po keliolikos m\xc4\x97nesi\xc5\xb3 laim\xc4\x97jo viet\xc4\x85 Briug\xc4\x97s \xc5\xa0v. Donato ba\xc5\xbeny\xc4\x8dioje ir paliko Kambr\xc4\x97. 1486-87 m. jis suk\xc5\xabr\xc4\x97 mi\xc5\xa1ias \xe2\x80\x9eDe Sancto Martino\xe2\x80\x9c ir \xe2\x80\x9eDe Sancto Donatiano\xe2\x80\x9c, ir, tikriausiai, \xe2\x80\x9eSalve diva parens\xe2\x80\x9c. 1487 m. jam buvo leista i\xc5\xa1vykti \xc4\xaf Ferar\xc4\x85 hercogo Erkol\xc4\x97 I d\xe2\x80\x99Este kvietimu. \xc4\xae Briug\xc4\x99 jis gr\xc4\xaf\xc5\xbeo beveik po met\xc5\xb3. D\xc4\x97l ne\xc5\xbeinom\xc5\xb3 prie\xc5\xbeas\xc4\x8di\xc5\xb3 jis buvo pa\xc5\xa1alintas i\xc5\xa1 savo posto ir 1492 m. dirbo kapelmeisteriu Dievo Motinos ba\xc5\xbeny\xc4\x8dioje Antverpene. Versija, kad Obrechtas es\xc4\x85 dirbo Utrechte ir mok\xc4\x97 giedojimo Erazm\xc4\x85 Roterdamiet\xc4\xaf, tikriausiai yra tik legenda._NEWLINE_1497 m. Obrechtas buvo gr\xc4\xaf\xc5\xbe\xc4\x99s \xc4\xaf Bergen\xc4\x85 prie Zomo. Kitais metais v\xc4\x97l gr\xc4\xaf\xc5\xbeo dirbti \xc4\xaf \xc5\xa0v. Donato ba\xc5\xbeny\xc4\x8di\xc4\x85 Briug\xc4\x97je. 1500 m. d\xc4\x97l ligos paliko post\xc4\x85. Ba\xc5\xbeny\xc4\x8dia j\xc4\xaf apdovanojo trimis beneficijomis. 1501-03 m. Obrechtas v\xc4\x97l dirbo Antverpeno Dievo Motinos ba\xc5\xbeny\xc4\x8dioje. 1503 m. minimas Insbruke imperatoriaus Maksimilijono I-ojo tarnyst\xc4\x97je. 1504 m. jis buvo pasamdytas Feraros hercogo Erkol\xc4\x97s I d\xe2\x80\x99Este, kuris buvo didelis Obrechto talento gerb\xc4\x97jas. Feraroje Obrechtas u\xc5\xbe\xc4\x97m\xc4\x97 prie\xc5\xa1 tai \xc4\x8dia dirbusio \xc5\xbdoskeno Depr\xc4\x97 viet\xc4\x85, kuris pab\xc4\x97go i\xc5\xa1 miesto d\xc4\x97l maro. Obrechtas taip pat ie\xc5\xa1kojo darbo kitur \xe2\x88\x92 Mantujoje, ta\xc4\x8diau mir\xc4\x97 nuo maro 1505 m. vidurvasar\xc4\xaf Feraroje._NEWLINE_I\xc5\xa1liko Obrechto portretas, d\xc4\x97l auk\xc5\xa1to meninio atlikimo lygio priskiriamas Hansui Memlingui, tapytas 1496 m. jo paties u\xc5\xbesakymu. Nepastov\xc5\xb3 Obrechto gyvenim\xc4\x85, nepaisant jo kompozitoriaus sugeb\xc4\x97jim\xc5\xb3 \xc4\xafvertinimo, tikriausiai l\xc4\x97m\xc4\x97 jo prastas balsas, nes tais laikais vis\xc5\xb3 pirma kompozitorius ne tik k\xc5\xabr\xc4\x97 muzik\xc4\x85, bet ir dainavo. Paskutiniais XV a. de\xc5\xa1imtme\xc4\x8diais Obrechtas buvo vienu garsiausiu kompozitoriumi Europoje. Gyvenimo metu buvo \xc4\xafvardijamas \xe2\x80\x9eantru po \xc5\xbdoskeno\xe2\x80\x9c. Obrechtas paliko apie 26 mi\xc5\xa1ias, vir\xc5\xa1 30 motet\xc5\xb3, apie 30 pasaulietini\xc5\xb3 k\xc5\xabrini\xc5\xb3. Svarbiausiais jo k\xc5\xabriniais vertinamos mi\xc5\xa1ios. Vienu geriausi\xc5\xb3 \xc4\xafvardijamos mi\xc5\xa1ios \xe2\x80\x9eMissa Maria zart\xe2\x80\x9c.'